Dirk Dammann

Dirk Dammann (* 14. August 1967 in Stood) is en fröheren düütschen Footballspeler.

Dammann is 1967 in Stood boren. Sien eersten Vereen weer de VfL Stood. Dammann hett den VfL mit na vörn bröcht. In de Saison 1989/1990 hett de Vereen in de Verbandsliga Hamborg speelt un hett dor den eersten Platz maakt un is in de to de Tied drüddklassige Oberliga Noord opstegen. Dammann hett in disse Saison mit 51 Doren dorto bidragen. He hett sien Vereen denn aver verlaten un is to’n FC St. Pauli wesselt. Bi’n VfL Stood harr Dammann toeerst noch in’t offensive Middelfeld speelt, hett bi St. Pauli denn aver Afwehr speelt. In siene Tied von 1990 bet 1999 bi St. Pauli hett he in 260 Spelen twee Doren schaten. 81 von de Spelen weren in de Bundsliga. In siene ganze Profitied is Dammann keen Maal von’n Platz flagen.http://www.fussballdaten.de/spieler/dammanndirk/

In de Saison 1999/2000 is Dammann to’n 1. SC Norderstedt wesselt un hett dor twee Johr speelt. Na disse Tied weer he bet 2007 wedder för den VfL Stood aktiv. Sien letzt Speel as aktiven Speler harr he in’n Mai 2007. Bi dit Speel gegen de SG Lüh hett de Vereen 5:0 wunnen un Dammann ok en Door schaten.http://www.abendblatt.de/daten/2007/05/21/743336.html Sietdem is Dammann Teammanager bi’n VfL Stood.

 Footnoten 

 Weblenken 

Dirk Dammann bi Fußballdaten.de (hoochdüütsch)

Kategorie:Mann
Kategorie:Footballspeler (Düütschland)
Kategorie:Boren 1967
Kategorie:Börger von Düütschland